
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Carlo Alberto Manfredi Selvaggi Audito Rūmų nariu
(C9‑0008/2024 – 2024/0801(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C9‑0008/2024),
–	atsižvelgdamas į Darbo tvarkos taisyklių 129 straipsnį,
–	atsižvelgdamas į Biudžeto kontrolės komiteto pranešimą (A9‑0000/2024),
A.	kadangi 2024 m. sausio 17 d. laišku Taryba konsultavosi su Europos Parlamentu dėl Carlo Alberto Manfredi Selvaggi skyrimo Audito Rūmų nariu;
B.	kadangi Biudžeto kontrolės komitetas įvertino Carlo Alberto Manfredi Selvaggi kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Carlo Alberto Manfredi Selvaggi gyvenimo aprašymą ir atsakymus į jam raštu pateiktus klausimus;
C.	kadangi 2024 m. vasario 22 d. šis komitetas surengė Carlo Alberto Manfredi Selvaggi klausymą, per kurį jis pasakė įžanginę kalbą ir atsakė į komiteto narių klausimus;
1.	teikia teigiamą / neigiamą nuomonę dėl Tarybos siūlymo paskirti Carlo Alberto Manfredi Selvaggi Audito Rūmų nariu;
2.	paveda Pirmininkei perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.

PROFESINĖ PATIRTIS
–	Nuo 1997 m. Italijos auditorių rūmų teisėjas, priimtas konkurso būdu, iki 2005 m. ėjo generalinį prokurorą pavaduojančio prokuroro pareigas, o 2005–2021 m. – generalinio prokuroro pavaduotojo pareigas. Nuo 2021 m. Auditorių rūmų kolegijos pirmininkas.
–	2013–2023 m. Auditorių rūmų regioninis prokuroras: iki 2016 m. Molizės regiono prokuroras, 2016–2021 m. Emilijos-Romanijos regiono prokuroras, 2021–2023 m. Apulijos regiono prokuroras (nuo 2023 m. vasario mėn. laikinasis Molizės regiono prokuroras). Vykdydamas šias pareigas, ėjo Europos prokuratūros kontaktinio asmens pareigas kovos su sukčiavimu prieš Europos Sąjungą srityje, prieš tai būdamas Kovos su sukčiavimu prieš Europos Sąjungą komiteto nariu ir eidamas Europos kovos su sukčiavimu tarnybos (OLAF) Italijos kontaktinio asmens pareigas. 
–	Dirbo Auditorių rūmų Viešųjų subjektų kontrolės skyriuje (2011 m. gegužės mėn. – 2013 m. liepos mėn. kaip pagrindinės pareigos, o vėliau iki 2021 m. gruodžio mėn. kaip papildomos pareigos), taip pat vykdė Ekonominių paslaugų teikėjų ir reguliavimo institucijų grupės (įskaitant „ENI S.p.A.“ ir „ENEL S.p.A.“) koordinatoriaus funkcijas.
–	2021 m. sausio mėn. – 2023 m. gegužės mėn. Auditorių rūmų deleguotas kontrolierius bankui „Cassa Depositi e Prestit S.p.A.“, kuris priskiriamas labai sudėtingų įstaigų kategorijai.
–	2017 m. sausio mėn. – 2020 m. gruodžio mėn. Auditorių rūmų deleguotas kontrolierius įmonei „ENEL S.p.A.“, kuri priskiriama labai sudėtingų įstaigų kategorijai.
–	Nuo 2023 m. gegužės mėn. eina nacionalinio ekonomikos gaivinimo ir atsparumo didinimo plano (NEGADP) misijos struktūros koordinatoriaus pareigas Ministrų Tarybos prezidiume. Vykdydamas šias pareigas, yra atsakingas už nuolatinių ryšių palaikymą su Europos Komisija, ypač su Ekonomikos gaivinimo ir atsparumo didinimo priemonės darbo grupe, taip pat už NEGADP numatytų priemonių įgyvendinimą ir ataskaitų dėl šių priemonių teikimą.
–	Nuo 2023 m. vasario mėn. Transporto reguliavimo institucijos auditorių valdybos pirmininkas.
–	Nuo 2023 m. kovo mėn. Ekonomikos reikalų ir finansų ministerijos techninės komisijos dėl biudžeto ribų nustatymo narys.
–	2023 m. Europos reikalų, Pietų Italijos, sanglaudos politikos ir NEGADP ministro patarėjas teisės klausimais.
–	Nuo 2012 m. gruodžio mėn. Mokesčių teismo teisėjas, o nuo 2017 m. rugsėjo mėn. kolegijos pirmininkas, einantis pareigas Molizės regiono mokesčių teisme (dabar – Antrosios instancijos mokesčių teismas). 
–	Nuo 2021 m. liepos mėn. Italijos futbolo federacijos (FIGC) federalinio prokuroro pavaduotojas, 2007–2021 m. birželio mėn. ėjęs teisėjo pareigas, iš pradžių Federaliniame teisingumo teisme, o vėliau – Federaliniame apeliaciniame teisme. 
–	2022 m. Ministrų Tarybos prezidiumo generaliniame sekretoriate įsteigtos darbo grupės dėl vietos viešųjų paslaugų klausimų, susijusių su NEGADP nustatytais tikslais, tyrimo ir analizės narys.
–	2022 m. Teisingumo ministerijoje ir Ekonomikos reikalų ir finansų ministerijoje įsteigtos techninės veiklos grupės, kuriai pavesta parengti teisingumo mokesčių srityje reformos reglamentavimo sistemą, narys.    
–	Nuo 2021 m. rugsėjo mėn. Techninio patariamojo komiteto pirmininkas, atsakingas už ginčų, susijusių su sutartimi dėl Sasario ligoninės komplekso išplėtimo, sprendimą.
–	Nuo 2021 m. rugsėjo mėn. Priežiūros komiteto dėl nepaprastosios administravimo procedūros taikymo įmonei „Conbipel S.p.A.“ pirmininkas.
–	2018 m. sausio mėn. – 2020 m. spalio mėn. Auditorių rūmų pirmininko atašė teisės klausimais.
–	2016 m. spalio mėn. – 2020 m. lapkričio mėn. Administracinio teisingumo tarybos auditorių valdybos narys, paskirtas Auditorių rūmų pirmininko.
–	2014 m. liepos mėn. – 2020 m. spalio mėn. Fiskalinio teisingumo tarybos auditorių valdybos narys, paskirtas Auditorių rūmų pirmininko.
–	2013 m. spalio mėn. – 2018 m. rugsėjo mėn. Auditorių rūmų prezidiumo tarybos narys.
–	2004 m. gegužės mėn. – 2009 m. gegužės mėn. Nacionalinės Auditorių rūmų teisėjų asociacijos pirmininkas, o 2001 m. birželio mėn. – 2004 m. gegužės mėn. – pirmininko pavaduotojas.
–	2013 m. birželio mėn. – 2018 m. kovo mėn. Lacijaus regiono teisės aktų komiteto narys. 
–	2013 m. kovo mėn. – 2016 m. gruodžio mėn. Auditorių rūmų deleguotas kontrolierius įmonei „Società Italiana per le Imprese all'Estero S.p.A.“, kuri priskiriama didelių įstaigų kategorijai.
–	2011 m. gegužės mėn. – 2013 m. kovo mėn. Auditorių rūmų deleguotas kontrolieriaus pavaduotojas įmonei „Ente Nazionale Assistenza Volo S.p.A.“, kuri priskiriama labai sudėtingų įstaigų kategorijai. 2006–2008 m. Auditorių rūmų deleguotas kontrolieriaus pavaduotojas įmonei „Istituto Poligrafico e Zecca dello Stato S.p.A.“, po to, kai 2001–2006 m. penkerių metų laikotarpiu ėjo panašias pareigas Italijos nacionalinėje turizmo institucijoje.
–	2013 m. spalio mėn. – 2015 m. sausio mėn. Salento universiteto auditorių tarybos pirmininkas.
–	2012 m. birželio mėn. – 2013 m. rugsėjo mėn. Molizės universiteto auditorių tarybos pirmininkas. 
–	2013 m. vasario–rugpjūčio mėn. Aplinkos ir gamtos išteklių bei jūros apsaugos ministerijos Investicijų vertinimo ir paramos dėl aplinkosaugos intervencinių priemonių planavimo ir valdymo komiteto narys. 2013 m. gruodžio mėn. – 2014 m. gegužės mėn. Žemės ūkio mokėjimo agentūros (AGEA) įsteigto Techninio ir mokslinio komiteto narys, ne kartą sprendęs Europos finansavimo klausimus ir vykdęs su tuo susijusius projektus.
–	2011 m. gruodžio mėn. – 2013 m. balandžio mėn. Regioninių reikalų, turizmo ir sporto ministro Teisėkūros biuro vadovas. 
–	2008 m. gegužės mėn. – 2011 m. gruodžio mėn. Ministrų Tarybos prezidiumo regioninių reikalų departamento vadovas. 
–	Švedijos pirmininkavimo Europos Sąjungos Tarybai laikotarpiu Italijos delegacijos vadovas 2009 m. spalio mėn. Solnoje (Stokholmas, Švedija) vykusio aukšto lygio susitikimo valdymo ir ES klausimais metu ir Italijos delegacijos Europos Taryboje vadovas 2009 m. lapkričio mėn. Utrechte (Olandija) vykusioje 16-ojoje Europos ministrų konferencijoje. Italijos delegacijos vadovas per 2010 m. kovo mėn. Malagoje (Ispanija) vykusią Regioninių reikalų ministrų konferenciją Ispanijos pirmininkavimo Europos Sąjungos Tarybai laikotarpiu.
–	2009–2011 m. įgaliojimus turintis Aukštesniosios viešųjų darbų tarybos narys. 
–	2009 m. kovo mėn. – 2012 m. kovo mėn. Friulio-Venecijos Džulijos statuto įgyvendinimo taisyklių lygybės komisijos narys.
–	2009–2010 m. Italijos kalnų savivaldybių institucijos auditorių valdybos pirmininkas. 
–	2007 m. vasario mėn. – 2008 m. gegužės mėn. kultūros paveldo ir kultūrinės veiklos ministro kabineto vadovo pavaduotojas. 2006 m. lapkričio mėn. – 2008 m. gegužės mėn. teikė teisines konsultacijas tarptautinės prekybos ministrui su finansų sektoriumi ir ryšiais su Europos Sąjunga susijusiais klausimais. 
–	2001 m. liepos mėn. – 2007 m. vasario mėn. Ekonomikos reikalų ir finansų ministerijos Teisėkūros biuro patarėjas teisės klausimais, be kita ko, dalyvavęs sprendžiant ES klausimus ir atstovaujant ministerijai Ministrų Tarybos prezidiumo parengiamuosiuose posėdžiuose. 
–	2002 m. balandžio mėn. – 2006 m. balandžio mėn. Ministrų Tarybos prezidiumo patarėjas teisės klausimais, Nacionalinis kovos su narkotikais politikos koordinavimo departamentas. Vykdydamas pastarąsias pareigas, 2003 m. lapkričio 11–23 d. JAV vyriausybės kvietimu dalyvavo Jungtinių Valstijų valstybės departamento organizuotoje JAV tarptautinių lankytojų programoje.
APDOVANOJIMAI
–	Italijos Respublikos ordino „Už nuopelnus“ aukšto rango pareigūnas.
ŠVIETIMAS IR MOKYMAS
–	Romos universiteto „La Sapienza“ teisės magistro laipsnis (summa cum laude). 
–	Molizės universiteto administravimo mokslo magistro laipsnis (summa cum laude). 
–	Trimetė administracinės teisės ir administravimo mokslo specializacija Neapolio Frydricho II universitete (summa cum laude). 
–	Teisė verstis advokato praktika.
–	Kvalifikacija dėstyti teisės ir ekonomikos dalykus valstybinėse vidurinėse mokyklose. 
–	Registracija Žurnalistų registre, publicistų sąraše.
MOKYMO VEIKLA
–	Nuo 2023 m. „e-Campus“ universiteto antrosios pakopos magistrantūros studijų programos „Viešųjų darbų teisės aktai ir teisminiai ginčai“ mokslinio komiteto narys ir dėstytojas.
–	2011, 2014, 2019 ir 2022 m. vedė Auditorių rūmų kursus naujai paskirtiems teisėjams.
–	Nuo 2005 m. Molizės universiteto Teisės fakulteto Teisinių profesijų specializacijos mokyklos administracinės teisės ir valstybinės apskaitos, viešųjų įstaigų ir įmonių dėstytojas. 
–	2014 m. liepos 2–3 d. dalyvavo, taip pat kaip pranešėjas, Prezidiumo tarybos surengtoje konferencijoje „Kovos su korupcija politika. Auditorių rūmų vaidmuo – nuo prevencijos iki represijos“.
–	Daugelio Auditorių rūmų akademijos organizuotų seminarų ir mokomųjų susitikimų pranešėjas.
–	2013 m. Bolonijos universiteto Viešojo administravimo studijų specializacijos mokykloje (SP.I.S.A.) dėstė monografinį kursą „Viešojo administravimo transformacija ir racionalizavimas atsižvelgiant į pastarojo meto finansinius manevrus. Nuo išlaidų peržiūros iki šalies augimo ir stabilumo įstatymų“.
–	2013 m. Molizės universitete dėstė kursą „Bendras viešųjų darbų viešųjų pirkimų procedūros valdytojas“.
–	2013 m., taip pat 2002–2007 m. Lacijaus regiono teisės studijų institute „Arturo Carlo Jemolo“ dėstė viešąją apskaitą.
–	2010–2011 m. lapkričio mėn. nuolatinis Viešojo administravimo mokyklos dėstytojas.
–	2009–2011 m. Romos III universiteto Viešųjų institucijų, ekonomikos ir visuomenės fakultete dėstė kursą „Vietos valdžia ir Europos Sąjunga“.
–	2010 m. skaitė pranešimą Romos universitete „La Sapienza“ surengtame seminare apie ekonominį manevravimą, kurį organizavo Tarpuniversitetinis mokymo konsorciumas.
–	2005–2008 m. dėstė Ekonomikos reikalų ir finansų mokykloje ir Viešojo administravimo mokykloje, kur vedė mokymo ir kvalifikacijos kėlimo kursus valstybės tarnautojams. Taip pat dėstė magistrantams ir vedė seminarus Viešojo administravimo ir vietos valdžios institucijų mokykloje.
–	Pranešėjas įvairiose konferencijose administracinės teisės, vietos valdžios institucijų teisės, finansų ir mokesčių teisės, valstybinės ir viešųjų įstaigų apskaitos, teismų reformos klausimais. Kalbant konkrečiau: pranešėjas konferencijoje „2-oji ekonomikos viešosios teisės apžvalga“ (Varezė, 2018 m. gegužės 24–26 d.), pranešimas „Auditorių rūmai, savivaldos garantijos unitarinėse valstybėse“ (Trentas, 2019 m. liepos 26 d., konferencijoje „Autonomijos respublika: atsakomybė, garantijos, kontrolė ir jurisdikcija“, skirtoje Auditorių rūmų statuto įgyvendinimo taisyklių 20-mečiui), pranešimas „Viešojo ir privačiojo sektorių partnerystės ir viešojo administravimo institucijų bendradarbiavimo inovacijos“ (2021 m. lapkričio 19–20 d. Audito Rūmų ir Bolonijos universiteto „Alma Mater Studiorum“ surengta konferencija „Etika ir viešieji finansai: NEGADP įgyvendinimas ir piliečių gerovė“) ir pranešimas „Auditorių rūmų prokuratūros prokurorai, atsakingi už administracinės atsakomybės, susijusios su nacionaliniu ekonomikos gaivinimo ir atsparumo didinimo planu, nustatymą“ (2022 m. lapkričio 9 d., Auditorių rūmų prezidiumo organizuoto mokomojo susitikimo „Atsakomybė už finansinę žalą: tarp valstybės turto apsaugos ir investicijų spartinimo“ metu). 
–	2004 ir 2005 m. pranešėjas Aukštesniosios teismų tarybos organizuojamuose mokomuosiuose susitikimuose, taip pat Kampobaso apeliacinio teismo bendrosios kompetencijos teisėjų mokymuose.
PUBLIKACIJOS
–	Keleto publikacijų autorius, bendradarbiavęs su įvairiais teisės žurnalais, įskaitant žurnalą Auditorių rūmų apžvalga, taip pat žurnalus: Il Foro Amministrativo, Nuova Rassegna, Guida agli Enti Locali – Il Sole 24 Ore, Nuove Autonomie, Rivista Trimestrale della Scuola di Perfezionamento per le Forze di Polizia, Giust.it, Newsletter UPI ir Controllo e Giurisdizione.
–	Per pastaruosius metus paskelbti šie straipsniai:
	— „The investigative activities of the Public Prosecutor’s Office in the Code of Accounting Justice and its Corrective“, Rivista Trimestrale della Scuola di Perfezionamento per le Forze di Polizia, 2020 m. Nr. 1, p. 7–20;
— „Innovation in public-private partnership and collaboration between public administrations“, Auditorių rūmų apžvalga, 2021 m. Nr. 3, p. 39–41; 
	— „Entrusting the public administration with external tasks in the light of the most recent constitutional case-law“, Auditorių rūmų apžvalga, 2022 m. Nr. 2, p. 37–52; 
	— „Expenditure on regional fixed-term staff and staff costs of Council groups: double constraint laid down by the Constitutional Court“, Auditorių rūmų apžvalga, 2022 m. Nr. 3, p. 12–18;
	— „The (in)reviewability of regional council decisions in the light of the most recent constitutional case-law“, Auditorių rūmų apžvalga, 2022 m. Nr. 4, p. 28–36;
	— „Invalidity of the pensions of regional councilors: passing a taboo“, Auditorių rūmų apžvalga, 2022 m. Nr. 5, p. 55–76; 
	— „The crystallization of credit attachments in the course of the bankruptcy proceedings of local authorities in the light of the most recent constitutional case-law“, Auditorių rūmų apžvalga, 2022 m. Nr. 6, p. 1–14;
	— „The role of the third party in administrative liability proceedings: a matter reopened by the Constitutional Court?“, Auditorių rūmų apžvalga, 2023 m. Nr. 1, p. 44–60;
	— „The precarious financial situation of the provinces and the unorderly nature of the relevant legislation in the light of the most recent constitutional case-law“, Auditorių rūmų apžvalga, 2023 m. Nr. 3, p. 1–24.
–	1995 m. liepos mėn. išleido tomą Loyalty and obedience in the civil service (p. 156). 2009 m. gegužės mėn. koordinavo tomo Constitutional case-law in State-Region’s relations following State appeals išleidimą (p. 429).
PAPILDOMA INFORMACIJA		
–	1997 m. užėmė 2-ąją vietą viešame konkurse dėl 28 Ministrų Tarybos prezidiumo patarėjų pareigybių, kurio metu buvo laikomi egzaminai raštu ir žodžiu. 
–	Prieš pradėdamas dirbti Auditorių rūmų teisėju, 1990–1997 m. dirbo Valstybės policijoje ir ėjo įvairias vadovaujamas pareigas Vidaus reikalų ministerijos viešojo saugumo departamente, įskaitant skyriaus viršininko, mobiliojo būrio viršininko ir regioninės būstinės kvestoriaus kabineto viršininko pareigas.

Profesinė patirtis
1.	Nurodykite savo profesinę patirtį viešųjų finansų – biudžeto planavimo, vykdymo ar valdymo arba biudžeto kontrolės ar audito – srityje.
Atsakymas:
Mano profesinė patirtis apima visas šias sritis. Kalbant konkrečiau:
turiu 27 metų patirtį biudžeto kontrolės ir audito srityje:
nuo 1997 m. esu Italijos auditorių rūmų teisėjas, atrinktas nacionalinio nuopelnais grindžiamo ir labai atrankaus konkurso būdu.
Vyresniosios vadovybės lygmenį pasiekiau tapęs kolegijos pirmininku ir regioniniu vyriausiuoju prokuroru. 2013–2016 m. ir 2023 m. vadovavau Molizės regiono, 2016–2021 m. Emilijos-Romanijos regiono ir 2021–2023 m. Apulijos regiono prokuratūroms.
Italijos auditorių rūmai, vykdydami Konstitucijoje įtvirtintą viešojo sektoriaus biudžeto kontrolieriaus ir Parlamento pranešėjo vaidmenį, man, kaip deleguotam kontrolieriui, patikėjo atlikti biudžeto kontrolę sudėtingiausiose įstaigose ir subjektuose, įskaitant:
–	2021–2023 m. „Cassa Depositi e Prestiti S.p.A.“, didžiausios Italijos kapitalo investicijų grupės patronuojančiąją įmonę, kurios konsoliduotasis balansas siekia 478 mlrd. EUR;
–	2017–2020 m. „ENEL S.p.A.“, didžiausią Italijos energetikos įmonę ir pasaulinės rinkos dalyvę, įtrauktą į Milano vertybinių popierių biržą, kurioje dirba daugiau kaip 32 000 darbuotojų ir kurios konsoliduotasis balansas siekia 206 mlrd. EUR;
–	2013–2016 m. „Società Italiana per le Imprese all’Estero S.p.A. – SIMEST“, valstybinę įmonę, teikiančią paslaugas, kuriomis siekiama skatinti ir remti užsienyje įsikūrusias Italijos įmones.
2011–2013 m. ėjau Auditorių rūmų koordinatoriaus pareigas rengiant Parlamentui teikiamą biudžeto kontrolės ataskaitą dėl Nacionalinės ekonominių paslaugų teikėjų ir reguliavimo institucijų grupės, kuriai priklausė „ENI S.p.A.“, didžiausia Italijos naftos įmonė ir pasaulinės rinkos dalyvė, įtraukta į Milano vertybinių popierių biržą, kurioje dirba beveik 32 000 darbuotojų ir kurios konsoliduotasis balansas siekia 137 mlrd. EUR.
Auditorių valdybos pirmininko pareigas ėjau:
–	Transporto reguliavimo institucijoje, nuo 2023 m.;
–	Salento universitete, 2013–2015 m.;
–	Molizės universitete, 2012–2013 m.;
–	Nacionalinėje kalnų savivaldybių institucijoje, 2009–2010 m.
Auditorių valdybos nario pareigas ėjau:
–	Administracinio teisingumo taryboje, 2016–2020 m., paskirtas Auditorių rūmų pirmininko;
–	Fiskalinio teisingumo taryboje, 2014–2020 m., paskirtas Auditorių rūmų pirmininko.
Mano patirtis biudžeto planavimo srityje:
nuo 2023 m. einu Ekonomikos reikalų ir finansų ministerijos techninės komisijos dėl biudžeto ribų nustatymo nario pareigas ir esu atsakingas už veiklos, metodikų ir procesų, susijusių su vietos valdžios institucijų standartinių biudžeto poreikių nustatymu, analizę ir vertinimą.
2013 m. užėmiau Aplinkos ministerijos Investicijų vertinimo ir paramos dėl aplinkosaugos intervencinių priemonių planavimo ir valdymo komiteto nario pareigas.
2009–2011 m. buvau Aukštesniosios viešųjų darbų tarybos nariu, atsakingu už biudžeto planavimą, susijusį su pagrindinės nacionalinės infrastruktūros statyba.
Mano patirtis biudžeto vykdymo ar valdymo srityje:
nuo 2021 m. esu Priežiūros komiteto dėl laikinos ankstyvosios intervencijos ir valdymo lėšų susigrąžinimo procedūros taikymo įmonei „Conbipel S.p.A.“ pirmininkas, atsakingas už šios gamybos įmonės 87 mln. EUR biudžeto vykdymo ir valdymo, kuriuos vykdo teismo paskirtas laikinasis administratorius, priežiūrą.
2013 m. ėjau Nacionalinės vyriausybinės žemės ūkio mokėjimo agentūros (AGEA) techninio ir mokslinio komiteto nario pareigas ir buvau atsakingas už paramą agentūros vykdomajai vadovybei užtikrinant lėšų, įskaitant Europos struktūrinių ir investicijų (ESI) fondų, panaudojimo ir paskirstymo tvarkingumą ir veiksmingumą.
2.	Nurodykite svarbiausius savo profesinės karjeros pasiekimus. 
Atsakymas:
1997 m. tapau jauniausiu Italijos auditorių rūmų teisėju, atrinktu nacionalinio nuopelnais grindžiamo ir labai atrankaus konkurso būdu.
2013 m. po konkurencingo ir nuopelnais grindžiamo Auditorių rūmų teisėjų konkurso buvau paaukštintas į aukštesniosios grandies vadovaujamas pareigas ir tapau regioniniu vyriausiuoju prokuroru, o 2021 m. – Auditorių rūmų pirmininku (jauniausiu Italijos auditorių rūmų pirmininku). Šiuos sprendimus dėl pareigybių paaukštinimo priėmė Auditorių rūmų prezidiumo taryba – Auditorių rūmų valdymo organas, kuriam pagal įstatymą suteikta kompetencija priimti sprendimus dėl teisėjų paaukštinimo ir paskyrimo, užtikrinant, kad sprendimai būtų grindžiami nuopelnais ir jiems neturėtų įtakos joks valdžios kišimasis.
Nuo 2023 m. gegužės mėn. esu Ministrų Tarybos prezidiumo misijos struktūros koordinatorius, atsakingas už 194 mlrd. EUR vertės Italijos nacionalinio ekonomikos gaivinimo ir atsparumo didinimo plano (NEGADP) įgyvendinimo koordinavimą ir priežiūrą. Eidamas šias pareigas taip pat esu atsakingas už ryšius su Europos Komisija, įskaitant ryšius su Ekonomikos gaivinimo ir atsparumo didinimo darbo grupe ir Ekonomikos ir finansų reikalų GD, dėl NEGADP nustatytų priemonių įgyvendinimo, taip pat už ES Komisijai teikiamas ataskaitas. Šiuo atžvilgiu didžiuojuosi galėdamas pasakyti, kad per mano kadenciją Europos Komisija du kartus teigiamai įvertino ir pripažino, kad plane nustatytos plataus užmojo tarpinės reikšmės ir uždaviniai yra įgyvendinti, todėl buvo pritarta atitinkamų ES lėšų išmokėjimui.
3.	Nurodykite savo profesinę patirtį dirbant tarptautinėse daugiakultūrėse ir įvairiakalbėse organizacijose ar institucijose, įsikūrusiose ne jūsų šalyje.
Atsakymas:
Per savo karjerą Italijos auditorių rūmuose visada rūpinausi tarptautiniu ir daugiakultūriu mūsų darbo aspektu ir atstovavau institucijai tarptautiniu mastu. Glaudžiai bendradarbiavau su mūsų Europos ir tarptautiniais partneriais, pavyzdžiui, būdamas Europos prokuratūros kontaktinis asmuo, taip pat komiteto narys, einantis Europos kovos su sukčiavimu tarnybos (OLAF) nacionalinio kontaktinio asmens pareigas. 2020 ir 2021 m. dalyvavau OLAF vykdomame projekte C.A.T.O.N.E. (Bendradarbiavimo susitarimai ir mokymas siekiant tikslų ir įgyjant naujos patirties), kuriuo siekiama, kad Italijos, Portugalijos, Ispanijos, Prancūzijos ir Graikijos nacionalinės kovos su sukčiavimu koordinavimo tarnybos ir auditorių rūmų teisėjai keistųsi informacija.
Pastaruoju metu, nuo 2023 m., glaudžiai bendradarbiauju su Europos Komisija, ypač su Ekonomikos gaivinimo ir atsparumo didinimo darbo grupe ir Ekonomikos ir finansų reikalų GD, dėl Italijos nacionalinio ekonomikos gaivinimo ir atsparumo didinimo plano įgyvendinimo kaip vyriausybės biuro, prižiūrinčio šio plano įgyvendinimą, koordinatorius.
2017–2020 m. būdamas deleguotu įmonės „ENEL S.p.A.“ kontrolieriumi, palaikiau ryšius su šios įmonės užsienio patronuojamosiomis įmonėmis, pavyzdžiui, „Enel America“ ar „Endesa“ Ispanijoje, ir kontroliavau jų veiklą vietoje.
2013 ir 2014 m. buvau Investicijų vertinimo ir paramos dėl aplinkosaugos intervencinių priemonių planavimo ir valdymo komiteto narys, taip pat Nacionalinės vyriausybinės žemės ūkio mokėjimo agentūros techninio ir mokslinio komiteto narys, sprendęs ES finansuojamų aplinkos apsaugos projektų klausimus.
2009 m., Švedijos pirmininkavimo Europos Sąjungos Tarybai laikotarpiu, buvau Italijos delegacijos vadovas Solnoje (Stokholmas, Švedija) vykusio aukšto lygio susitikimo valdymo ir ES klausimais metu, taip pat Italijos delegacijos Europos Taryboje vadovas Utrechte (Olandija) vykusioje 16-ojoje Europos ministrų konferencijoje. Kitais metais Ispanijos pirmininkavimo ES Tarybai laikotarpiu vadovavau Italijos delegacijai Malagoje (Ispanija) vykusioje Regioninių reikalų ministrų konferencijoje.
4.	Ar Jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
Atsakymas:
Man einant vadovaujamas valstybės tarnautojo pareigas nė karto nebuvo taikyta jokia įsipareigojimų įvykdymo patvirtinimo procedūra ir niekada nesulaukiau jokių prieštaravimų ar skundų dėl savo darbo rezultatų.
5.	Nurodykite savo ankstesnes pareigas, į kurias buvote paskirtas pagal politinę procedūrą. 
Atsakymas:
Tokių nėra. Baigęs akademines studijas, 1990 m. pradėjau eiti pareigas valstybės tarnyboje, įsidarbindamas valstybės policijoje. Laimėjęs nacionalinį nuopelnais grindžiamą ir labai atrankų konkursą, 1997 m. pradėjau dirbti teisėju Italijos auditorių rūmuose. Nuo to laiko šioje institucijoje dirbu valstybės tarnautoju, o aukštesnes vadovaujamas kolegijos pirmininko ir regioninio vyriausiojo prokuroro pareigas pasiekiau tik būdamas paaukštintas atsižvelgiant į mano nuopelnus. Mano, kaip Auditorių rūmų teisėjo ir sykiu teisminės valdžios atstovo, nepriklausomybę nuo vykdomosios valdžios garantuoja Italijos Respublikos Konstitucija.
Per 27 darbo Italijos auditorių rūmuose metus, būdamas aukšto rango Auditorių rūmų teisėjas, dėstytojas ir keleto mokslinių publikacijų ES ir nacionalinės teisės klausimais, susijusių su biudžeto kontrole, viešąja apskaita ir administravimu, autorius, kaip nurodyta mano gyvenimo aprašyme, esu ne kartą sulaukęs vyriausybių ir ministerijų prašymų laikinai pasidalyti savo žiniomis ir patirtimi. Sprendimus dėl šių laikinų paskyrimų priimdavo Italijos auditorių rūmų prezidiumas, o kai kuriais atvejais man tekdavo būti laikinai nušalintam nuo pareigų, tačiau išlaikant savo teisėjo statusą institucijoje.
Pavyzdžiui, nuo 2023 m. gegužės mėn. einu vyriausybės biuro koordinatoriaus, atsakingo už Italijos nacionalinio ekonomikos gaivinimo ir atsparumo didinimo plano priežiūrą, pareigas po to, kai 2022 m. kartu su ankstesnės vyriausybės generaliniu sekretoriatu dalyvavau darbo grupės dėl viešojo administravimo poveikio vertinimo, susijusio su NEGADP, veikloje.
6.	Nurodykite tris svarbiausius sprendimus per Jūsų karjerą, kuriuos priimant dalyvavote.
Atsakymas:
Norėčiau trumpai priminti ir pateikti tris atvejus, kai savo profesiniame gyvenime teko susidurti su sudėtingais ir svarbiais sprendimais ir juos priimti.
Pirma, man einant Auditorių rūmų prezidiumo tarybos nario pareigas, teko priimti itin apmaudų ir sunkų sprendimą atleisti korupcija apkaltintą teisėją.
Antra, dar būdamas Auditorių rūmų regioniniu vyriausiuoju prokuroru, priėmiau ne mažiau sunkų ir sudėtingą sprendimą dėl privataus turto, kurio bendra vertė viršijo 15 mln. EUR, sekvestracijos priemonių taikymo įmonei „Parmacotto S.p.A.“, vienai didžiausių pasaulinėje rinkoje veikiančių Italijos maisto produktų tiekėjų, ir jos vadovams, nes jie buvo pripažinti atsakingais už sukčiavimą.
Galiausiai prisidėjau priimant precedento neturintį Italijos Konstitucinio Teismo sprendimą. Man einant Auditorių rūmų regioninio vyriausiojo prokuroro pareigas, Emilijos-Romanijos regione politiškai angažuoti asmenys buvo apkaltinti padarę žalą valstybės iždui ir, siekdami išvengti baudžiamojo persekiojimo, pasinaudojo konstituciniu imunitetu. Konstitucinis Teismas 2019 m. sprendimu Nr. 43 nutarė mano, kaip prokuroro, naudai, kad Auditorių rūmų teisėjas (šiuo atveju aš) pirmą kartą turėtų teisę dalyvauti Konstitucinio Teismo posėdyje ir jo metu įsikišti į bylą, siekdamas išdėstyti savo argumentus ir pareikšti kaltinimus.
Nepriklausomumas
7.	Sutartyje nustatyta, kad Audito Rūmų nariai, eidami savo pareigas, turi būti „visiškai nepriklausomi“. Kaip Jūs vykdytumėte šį įsipareigojimą eidamas savo būsimas pareigas?
Atsakymas:
Visiškas nepriklausomumas yra ne vien Audito Rūmų nariams Sutartyje įtvirtintas principas, bet ir universalus auditoriui taikomas profesinis standartas. Pavyzdžiui, pagal vieną profesinį standartą (PCAOB AS 1005): „Norėdamas būti nepriklausomas, auditorius turi būti intelektualiai sąžiningas, o norėdamas būti pripažintas nepriklausomu, jo su klientu, kliento vadovybe ar savininkais neturi saistyti jokie įsipareigojimai ar interesai.“ Norėčiau atkreipti dėmesį į svarbią skirtį tarp „būti nepriklausomas“ ir „būti pripažintas nepriklausomu“.
Ypač svarbu, kad visuomenė, įskaitant tokius suinteresuotuosius subjektus kaip šio komiteto nariai, ir toliau pasikliautų šio visiško nepriklausomumo principu. Visuomenės pasitikėjimas gali būti pakirstas ne vien dėl faktinių įrodymų, jog trūksta nepriklausomumo, bet ir dėl aplinkybių, kurios, žmonių manymu, gali turėti įtakos šiam nepriklausomumui.
Visą savo profesinį gyvenimą laikausi pagrindinės profesinės nuostatos būti visiškai nepriklausomam vykdant savo pareigas. Daugiau nei ketvirtį amžiaus dirbau Italijos aukščiausiosios audito institucijos auditoriumi. Būdamas Auditorių rūmų teisėjas, pagal Italijos Respublikos Konstitucijos 108 straipsnį esu įpareigotas laikytis nepriklausomumo principo ir savo pareigas visada vykdžiau laikydamasis šios konstitucinės pareigos. Niekada per savo karjerą neleidau, kad dėl kokių nors aplinkybių kiltų bent menkiausia abejonė mano profesiniu sąžiningumu ir nepriklausomumu. Griežtai laikausi pozicijos ir užtikrinu, kad mano, kaip auditoriaus, nepriklausomumui ne tik nedaroma jokia įtaka, bet ir nesama jokių aplinkybių, kurios galėtų būti suvokiamos turinčios įtakos mano nepriklausomumui.
Būdamas Europos Audito Rūmų nariu, savaime suprantama, ir toliau laikysiuosi tų pačių aukščiausių profesinės etikos ir sąžiningumo standartų, kaip ir iki šiol per savo auditoriaus karjerą. Tokį pasišventimą užtikrinti profesinį sąžiningumą ir nepriklausomumą lėmė 27 metų atitinkama profesinė patirtis, sukaupta laikantis konstituciškai įtvirtinto nepriklausomumo principo ir visiškai laikantis ES sutartyje nustatytos nepriklausomumo pareigos.
8.	Ar Jūs arba Jūsų artimi giminaičiai (tėvai, broliai ir seserys, įteisinti partneriai ir vaikai) turi kokią nors įmonę, finansinio turto ar kitokių įsipareigojimų, kurie galėtų būti nesuderinami su Jūsų pareigomis ateityje?
Atsakymas:
Ne. Nei aš, nei mano artimi giminės neturime jokios įmonės, finansinio turto ar kitokių įsipareigojimų, kurie galėtų būti nesuderinami su mano numatomomis pareigomis.
9.	Ar esate pasirengęs deklaruoti visus savo finansinius interesus ar kitus įsipareigojimus Audito Rūmų pirmininkui bei juos paviešinti?
Atsakymas:
Taip. Esu pasirengęs deklaruoti visą reikiamą informaciją šiuo atžvilgiu ir pateikti skelbtiną interesų deklaraciją, visapusiškai laikydamasis Audito Rūmų narių elgesio kodekso ir etikos gairių.
10.	Ar esate šiuo metu susijęs su kokiu nors teismo procesu? Jei taip, prašome pateikti išsamesnę informaciją.
Atsakymas:
Ne. Šiuo metu nesu ir niekada nebuvau susijęs su jokiu teismo procesu.
11.	Ar atliekate kokį nors aktyvų arba vykdomojo pobūdžio vaidmenį politiniame gyvenime? Jei taip, tai kokiu lygmeniu? Ar per pastaruosius 18 mėnesių ėjote kokias nors politines pareigas? Jei taip, prašome pateikti išsamesnę informaciją.
Atsakymas:
Ne. Per visą savo profesinį gyvenimą susilaikiau nuo dalyvavimo bet kokioje politinėje veikloje. Nesu jokios politinės partijos narys ir ateityje neketinu užsiimti tokia veikla.
Per savo profesinę karjerą, kiek teko dirbti valstybės tarnyboje, rėmiausi tik savo, kaip aukšto rango ir patyrusio Italijos auditorių rūmų teisėjo, patirtimi.
12.	Ar Jus paskyrus Audito Rūmų nariu būsite pasirengęs atsisakyti visų pareigų, į kurias esate išrinktas, ir atsakingų pareigų politinėje partijoje?
Atsakymas:
Niekada nesu ėjęs ir šiuo metu neinu pareigų, į kurias būčiau išrinktas, ar pareigų politinėje partijoje. Laikydamasis visiško nepriklausomumo principo vykdydamas savo pareigas, ir toliau ketinu susilaikyti nuo dalyvavimo bet kokioje politinėje veikloje.
13.	Kaip spręstumėte šiurkščių pažeidimų, sukčiavimo ir (arba) korupcijos atvejus, su kuriais susiję asmenys iš valstybės narės, iš kurios esate kilęs?
Atsakymas:
Prieš atsakydamas į šį klausimą norėčiau priminti, kad pastaruosius kelerius metus ėjau Europos prokuratūros kontaktinio asmens pareigas kovos su sukčiavimu prieš Europos Sąjungą srityje, prieš tai būdamas Kovos su sukčiavimu prieš Europos Sąjungą komiteto nariu ir eidamas Europos kovos su sukčiavimu tarnybos (OLAF) Italijos kontaktinio asmens pareigas. Šios patirties pagrindu susidariau aiškų supratimą apie minėtus dalykus.
Jei man einant savo būsimas pareigas būtų pareikšti rimti įtarimai, pavyzdžiui, dėl svarbaus pažeidimo, sukčiavimo ar korupcijos, šiuos atvejus spręsiu taip pat, kaip juos sprendžiau 27 metus dirbdamas Italijos auditorių rūmų teisėju, t. y. laikydamasis neginčytino profesionalumo ir visų galiojančių taisyklių bei teisės aktų ir visiškai neatsižvelgdamas į susijusio (-ių) asmens (-ų) kilmę ar padėtį.
Pareigų vykdymas
14.	Kokie turėtų būti pagrindiniai patikimo finansų valdymo kultūros bet kurioje viešojoje įstaigoje bruožai? Kaip Audito Rūmai galėtų padėti užtikrinti, kad jų būtų paisoma?
Atsakymas:
Labai svarbu suprasti, ką galime laikyti patikimu finansų valdymu. Atsakydamas į šį klausimą, norėčiau priminti ES finansinio reglamento 33 straipsnį „Veiklos rezultatai ir ekonomiškumo, veiksmingumo bei efektyvumo principai“. Šiais trimis pagrindiniais principais, paprastai vadinamais trijų aspektų (angl. economy, efficiency, effectiveness, „3E“) finansų valdymo principais, valstybės tarnyba turi vadovautis, vykdydama visus savo veiksmus ir leisdama piliečių pinigus. Visos valstybės biudžeto išlaidos, visi finansiniai veiksmai turi atitikti šiuos tris pagrindinius principus. Esant tvirtai patikimo finansų valdymo kultūrai ir atliekant su biudžetu susijusius veiksmus turi nuolat būti skatinama kelti šiuos klausimus: ar darome tai, kas teisinga (efektyvumas)? Taip pat – ar teisingai atliekame veiksmus (veiksmingumas ir ekonomiškumas)?
Audito Rūmai ir nacionalinės analogiškos aukščiausiosios audito institucijos prisideda prie šios trijų aspektų principų kultūros kūrimo, formuluodami šiais principais pagrįstus audito klausimus. Veiklos auditą galima laikyti labiausiai holistiniu, nes jis apima visus tris principus, o finansinis ir atitikties auditas labiau apima atskirus patikimo finansų valdymo aspektus, kaip antai teisėtumą ir tvarkingumą.
Audito Rūmai ir toliau turėtų užtikrinti ir stiprinti patikimą finansų valdymą ES institucijose ir apskritai visur, kur panaudojamos ES lėšos. Tai galima pasiekti nuolat užduodant aiškius audito klausimus, pagrįstus trijų aspektų principais, kad visais viešojo biudžeto ir išlaidų valdymo lygmenimis būtų primenama apie šių principų laikymąsi.
Atsižvelgiant į veiklos auditą ir siekiant, kad jis būtų veiksmingas bei skatintų patikimą finansų valdymą, labai svarbu, kad Audito Rūmai, rinkdami tinkamus ir patikimus audito įrodymus, tokius svarbius audito klausimus paverstų vykdytinomis rekomendacijomis. Kad šios rekomendacijos sukurtų realią pridėtinę vertę, jomis turi būti sprendžiami tikrai aktualūs klausimai ir pagal sąnaudų ir naudos santykį jos turi būti įgyvendinamos.
15.	Pagal Sutartį Audito Rūmai padeda Parlamentui įgyvendinti biudžeto vykdymo kontrolės įgaliojimus. Kaip pagerintumėte Audito Rūmų ir Europos Parlamento (visų pirma, Biudžeto kontrolės komiteto) bendradarbiavimą, kad būtų sustiprinta bendrų išlaidų viešoji priežiūra ir padidinta šių išlaidų teikiama ekonominė nauda?
Atsakymas:
Šiuo metu neturiu pakankamo supratimo, kaip vyksta šio komiteto ir Europos Audito Rūmų bendradarbiavimas, todėl manau, kad mano atveju būtų pernelyg neapdairu siūlyti būdus, kaip jį pagerinti. Vis dėlto, kaip patyręs teisėjas, kuris ieškodamas atsakymų remiasi teisės nuostatomis, norėčiau priminti SESV 287 straipsnį, t. y. Audito Rūmų teisinį pagrindą ir įgaliojimus.
Pati svarbiausia Biudžeto kontrolės komiteto veikla – metinė biudžeto įvykdymo patvirtinimo procedūra. Ji yra susijusi su Audito Rūmų metine ataskaita ir šios institucijos prievole pateikti Parlamentui patikinimo pareiškimą. Todėl, kai kalbama apie „bendrų išlaidų viešąją priežiūrą“, mano nuomone, ji aiškiai susijusi su pačia pagrindine Audito Rūmų, kaip ES biudžeto auditoriaus, pareiga, t. y. patikinti suinteresuotuosius subjektus ir visuomenę dėl sąskaitų patikimumo ir pagal jas atliktų operacijų teisėtumo ir tvarkingumo. Remdamasis tokia informacija, šis komitetas galės suformuoti savo biudžeto įvykdymo patvirtinimo procedūrą ir pateikti nuomonę, todėl Audito Rūmų metinės ataskaitos kokybė turi būti nepriekaištinga ir suteikti Parlamentui, ypač šiam komitetui, informacijos, reikalingos jo įgaliojimams vykdyti, remiantis tinkamais, t. y. aktualiais ir patikimais audito įrodymais ir nepriklausomomis, faktais pagrįstomis audito išvadomis.
Mano nuomone, „ekonominės naudos“ aspekto kontrolė yra susijusi su veiklos auditus grindžiamomis specialiosiomis ataskaitomis, kurias Audito Rūmai gali pateikti papildomai. Šiuo atžvilgiu labai svarbu, kad Audito Rūmai sustiprintų ir palengvintų ryšių palaikymą ir keitimąsi informacija su šiuo komitetu. Planuodami auditą, Audito Rūmai turėtų nuolat ieškoti galimybių keistis informacija su Parlamentu, siekiant nustatyti, pavyzdžiui, sutartą darbo programą, svarbiausias objektyvias dominančias temas, ir užtikrinti nuolatinį informacijos srautą, kuris leistų komitetui nuolat stebėti, kokį poveikį turi ir vertę sukuria ES biudžetas, ir prireikus raginti imtis taisomųjų veiksmų.
Didelę įtaką turinti parlamentinė ES biudžeto vykdymo priežiūra turi būti grindžiama tuo, kad Audito Rūmai teikia Parlamentui kuo geriau atliktą audito darbą, todėl, jei būsiu paskirtas Audito Rūmų nariu, visapusiškai įsipareigosiu remti, palengvinti ir prireikus pagerinti Audito Rūmų ir Biudžeto kontrolės komiteto bendradarbiavimą. Atitinkamais atvejais džiaugčiausi turėdamas galimybę bendradarbiauti su CONT komiteto nariais, juos išklausyti ir pasisemti iš jų žinių, kad būtų pagerintas Audito Rūmų ir EP bendradarbiavimas siekiant sustiprinti ES išlaidų priežiūrą ir užtikrinti šių išlaidų didžiausią ekonominę naudą ES piliečiams.
16.	Kokia, Jūsų nuomone, yra veiklos audito pridėtinė vertė ir kaip į šio audito išvadas turėtų būti atsižvelgiama vykdant valdymo procedūras?
Atsakymas:
Per savo profesinę karjerą turėjau galimybę susipažinti su Europos Audito Rūmų galutinėmis ataskaitomis, parengtomis atlikus veiklos auditus, ir esu įsitikinęs, kad Audito Rūmų suformuluotos audito rekomendacijos yra didžiausia apčiuopiama veiklos audito metodo pridėtinė vertė.
Kaip man pačiam ne kartą teko įsitikinti, Audito Rūmams puikiai sekasi rengti rekomendacijas, pagrįstas tinkamais ir patikimais audito įrodymais. Kai šie audito įrodymai paverčiami išvadomis ir vykdytinomis rekomendacijomis, jais galima svariai prisidėti gerinant patikimą ES finansų valdymą.
Tačiau tam, kad audituojamas subjektas jas įtrauktų į valdymo procedūras ir kad auditorių rekomendacijos būtų įgyvendintos, jos turi būti paveikios, siekiant sukurti pridėtinę vertę. Remdamasis savo nacionalinio ir Europos lygmens darbo patirtimi galiu pasakyti, kad mes, auditoriai, visada turime stengtis pateikti iš tiesų aktualias ir praktines rekomendacijas, kurias suprastų ir su kuriomis sutiktų mūsų audituojamas subjektas. Apie rekomendacijas turėtų būti pranešta tinkamam valdymo lygmeniui, turinčiam kompetencijos jas įgyvendinti, ir jos turėtų būti įgyvendinamos atsižvelgiant į laiką, sąnaudas ir išteklius. Šiuo atveju norėčiau pasiremti savo atsakymu į 14 klausimą ir priminti Finansinio reglamento 33 straipsnį dėl patikimo finansų valdymo. Pagal 33 straipsnio 3 dalį tikslai turi būti „konkretūs, išmatuojami, pasiekiami, aktualūs ir per nustatytą laiką įgyvendintini“. To paties reikėtų laikytis ir kalbant apie rekomendacijas, kurias mes, auditoriai, teikiame vadovybei kaip siektinus tikslus.
Jei veiklos auditą suvoksime kaip procesą, kuriuo siekiama nustatyti galimus trūkumus ir suformuluoti vertingas ir vykdytinas rekomendacijas atitinkamam valdymo lygmeniui, Audito Rūmai gali padėti užtikrinti, kad išlaidų programomis būtų kuriama ir teikiama pridėtinė vertė ES ir jos piliečiams.
17.	Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
Atsakymas:
Per savo profesinę karjerą Italijos auditorių rūmuose ne kartą teko bendradarbiauti su Europos Audito Rūmų nariais INTOSAI (Tarptautinė aukščiausiųjų audito institucijų organizacija) ir EUROSAI (Europos aukščiausiųjų audito institucijų organizacija) organizacinėse struktūrose.
Audito Rūmų vaidmuo šiuose forumuose yra labai vertingas nacionalinių aukščiausiųjų audito institucijų darbui, be to, mano manymu, Audito Rūmai atlieka svarbų vaidmenį keičiantis geriausia ES biudžeto audito praktika. Nuolatinis keitimasis informacija, darbo grupių kūrimas, dalijimasis žiniomis ir tuo remiantis rengiamos publikacijos bei audito kompendiumai labai pagerina mūsų kasdienio darbo kokybę. Tai taip pat skatina suderinti žinias ir praktiką, susijusius su aukščiausiosios audito institucijos vaidmeniu užtikrinant ES finansinius interesus ir ES biudžeto apsaugą.
Taip pat suprantu, koks naudingas Europos Parlamentui ir šiam komitetui bus Europos Audito Rūmų, kaip Europos audito institucijų jungiamosios grandies, vaidmuo. Sustiprinus dialogą su pagrindiniu suinteresuotuoju subjektu Parlamente, mūsų darbo kokybė būtų dar labiau pagerinta. Parlamentas galėtų prisidėti pateikdamas savo nuomonę ir, pavyzdžiui, nurodyti, kokioms audito sritims ateityje galėtų būti teikiama pirmenybė, o audito institucijos galėtų pasidalyti savo nuomone ir patirtimi, kad suinteresuotieji subjektai turėtų geresnį tarpusavio supratimą. Geresnis suinteresuotųjų subjektų lūkesčių ir auditorių veiklos rezultatų bei metodikos supratimas suteiks pridėtinės vertės efektyviai išteklius naudojančiai, į veiklos rezultatus orientuotai ES viešosios atskaitomybės ir priežiūros sistemai.
18.	Kaip patobulintumėte Audito Rūmų teikiamas ataskaitas, kad Europos Parlamentui būtų perduota visa reikiama informacija apie valstybių narių Europos Komisijai pateiktų duomenų tikslumą?
Atsakymas:
Šis klausimas yra itin svarbus, o jo aktualumas itin išaugo pradėjus įgyvendinti priemonę „NextGenerationEU“. Auditoriui atliekant savo pareigas duomenų kokybė ir prieinamumas yra tokie pat svarbūs, kaip ir biudžeto įvykdymą tvirtinančiai institucijai vykdant biudžeto priežiūrą.
Kaip suprantu, dėl puikaus ir nuolatinio Europos Audito Rūmų, Europos Komisijos ir valstybių narių bendradarbiavimo finansinio ir atitikties audito srityje duomenų prieinamumas ir kokybė turėtų būti patenkinamos kokybės. Panašu, kad Audito Rūmams atliekant su patikinimo pareiškimu susijusį darbą komunikacija ir informacijos srautas yra tinkami, o taikant skirtingus biudžeto vykdymo metodus (tiesioginį, netiesioginį, pasidalijamąjį), panašu, kad ataskaitų teikimo procesai yra suderinti. Būtina nuolat kontroliuoti ir palaikyti duomenų tikslumą, pvz., Audito Rūmai savo metinėje ataskaitoje galėtų nuolat teikti duomenų tikslumo vertinimą, pagrįstą imties sudarymo metodais, ir bendradarbiauti su Eurostatu ar net sukurti bendrą žinių apie duomenų kokybę ir analizę centrą.
Vis dėlto, vykdydamas naujojo biudžetinio požiūrio, susijusio su veiklos rezultatais grindžiamomis priemonėmis, pavyzdžiui, Ekonomikos gaivinimo ir atsparumo didinimo priemone, taikymo priežiūrą, pastebėjau, kad valstybės narės, Komisija ir Parlamentas, regis, turi duomenų tikslumo trūkumų arba bent jau skirtingai interpretuoja duomenis. Man pačiam yra tekę patirti, kaip sudėtinga Europos Komisijai ir valstybėms narėms diskutuoti, kaip pateikti ir interpretuoti turimus duomenis, ypač kai reikia įvertinti, ar tinkamai pasiekti veiklos rezultatai, tikslai ir tarpinės reikšmės. Dėl to komitetas gali susidurti su dar didesniais sunkumais vykdydamas galimai ginčytino duomenų aiškinimo priežiūrą.
Atsižvelgiant į šią patirtį ir į rezultatais grindžiamo biudžeto ateities perspektyvas, labai svarbu, kad būtų pasiekta pažanga ir nustatyta geriausia valstybių narių, Europos Komisijos, Audito Rūmų ir Europos Parlamento keitimosi informacija ir jos srauto praktika, siekiant užtikrinti, kad duomenys būtų aiškinami skaidriai. Atsižvelgiant į tai, kad iš manęs tikimasi ir reikalaujama deramos viešosios atskaitomybės, jei būsiu paskirtas Audito Rūmų nariu, savo patirtimi prisidėsiu prie nuolatinio atskaitomybės struktūrų ir kanalų tobulinimo ir jų veiklos derinimo, siekdamas sukurti pridėtinę vertę ES mokesčių mokėtojams ir užtikrinti atskaitingumą.
Kiti klausimai
19.	Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
Atsakymas:
Europos Parlamento ir šio komiteto narių pasitikėjimas sudaro esminį Europos Audito Rūmų darbo pagrindą. Kandidatuodamas siekiu pelnyti šį pasitikėjimą ir sulaukti palankios nuomonės, nes esu tvirtai įsitikinęs, kad pasitikėjimas yra pati vertingiausia profesinės sąveikos valiuta.
Jei man nepavyks pelnyti Europos Parlamento pasitikėjimo ir Parlamentas pateiks nepalankią nuomonę dėl mano paskyrimo Audito Rūmų nariu, aš visiškai gerbsiu jo nuomonę ir atsiimsiu savo kandidatūrą.
<PathFdR>PR\1295344LT.docx</PathFdR>		PE<NoPE>758.743</NoPE><Version>v01-00</Version>
LT	Suvienijusi įvairovę	LT
PE<NoPE>758.743</NoPE><Version>v01-00</Version>	2/19	<PathFdR>PR\1295344LT.docx</PathFdR>
LT
<PathFdR>PR\1295344LT.docx</PathFdR>	3/19	PE<NoPE>758.743</NoPE><Version>v01-00</Version>
		LT
image1.png




